Ministru kabineta atbildes vēstules projekts

**Latvijas Republikas Saeimas**

**Publisko izdevumu un revīzijas komisijas**

**priekšsēdētājam A.Bērziņa kungam**

Atbildot uz Latvijas Republikas Saeimas Publisko izdevumu un revīzijas komisijas (turpmāk - Komisija) 2016.gada 12.maija vēstuli Nr.142.9/12-80-12/16 par infrastruktūras attīstības projektu Krievu salā, ar lūgumu iesniegt Komisijā apliecinājumu, ka līdz šim Rīgas Brīvostas pārvaldes (turpmāk – RBP) projektā “Infrastruktūras attīstība Krievu salā ostas aktivitāšu pārcelšanai no pilsētas centra” (turpmāk – Projekts) veiktās izmaņas nav kritiskas un joprojām spēj nodrošināt sākotnējo Projekta mērķu un rezultatīvo rādītāju sasniegšanu, neradot ES līdzfinansējuma korekcijas risku, kā arī lūdz iesniegt vērtējumu par katra Projekta mērķa un katra rezultatīvā rādītāja sasniegšanas iespējamību Projekta īstenošanas noslēgumā un izpildot Ministru prezidenta 2016.gada 16.maija rezolūciju Nr.90/TA-959, Finanšu ministrija (turpmāk – FM) sadarbībā ar Satiksmes ministriju (turpmāk – SM) un Vides aizsardzības un reģionālās attīstības ministriju (turpmāk – VARAM) sniedz kopīgu atbildi.

**I Informācija par to, vai izmaiņas nav kritiskas un joprojām spēj nodrošināt sākotnējo Projekta mērķu un rezultatīvo rādītāju sasniegšanu, neradot ES līdzfinansējuma korekcijas risku**

 EK lēmuma par ES finansējuma piešķiršanu[[1]](#footnote-1) (turpmāk – EK lēmums) 1.pielikuma 3.1.(a) apakšpunktā Projektam ir šāds **mērķa apraksts:**

*“Projekts paredz jaunas un modernas ostas infrastruktūras izbūvi Krievu salā, lai pārceltu AE [[2]](#footnote-2)beramkravu pārkraušanas operācijas. AE ģenerālkravu operācijas tiks pārvietotas uz citām Rīgas brīvostas teritorijām. Projekta īstenošana no pilsētas centra novērsīs kaitējumu videi, ko rada ar ostas aktivitātēm saistītie ogļu putekļi, troksnis un satiksmes sastrēgumi; AE teritorija tiks atbrīvota turpmākai pilsētvides attīstībai, un Rīgas brīvosta saglabās konkurētspēju Baltijas jūras reģionā. Projekta ietvaros tiks saglabātas gandrīz 1000 darbavietas, kas pretējā gadījumā būtu zaudētass, ja pēc AE terminālu atbrīvošanas tās netiktu pārceltas uz citu teritoriju. Turklāt, Krievu Salas teritorijas attīstīšana nodrošinās iespēju Rīgas brīvostas infrastruktūras un aktivitāšu paplašināšanai nākotnē.”*

Vienlaikus EK lēmuma 3.1.(a) apakšpunktā Projekta mērķis ir pamatots ar Projekta izstrādes brīdī aktuālo konteksta informāciju: *“2005.gadā Rīgas dome apstiprināja Rīgas pilsētas attīstības plānu 2006.-2018.gadam, saskaņā ar kuru Andrejsalas (39 ha) un Eksportostas (84 ha) (AE) teritorija ir izslēgta no Rīgas brīvostas teritorijas, paredzot pārcelt kravu pārkraušanas operācijas un stividorus no pilsētas centra uz attālāku vietu – Krievu salu.”*

EK lēmuma 3.2.apakšpunktā iekļauts **indikatīvs** ieguldījumu infrastruktūrās tehniskais apraksts, atsevišķi 3.2.(b) apakšpunktā norādot Projekta galvenais **rezultāta rādītājs** (**indikatīvi**): “*Galvenais sociāli ekonomiskais ieguvums no projekta - samazināts vides piesārņojums ar aptuveno diskontēto vērtību EUR 22 219 060.”*

Rezumējot, secināms, ka **Projektam jāsasniedz 3 mērķi ar šādiem galvenajiem rezultatīviem rādītājiem:**

1. **Ostas konkurētspējas saglabāšana Baltijas jūras reģionā** – *jaunas un modernas ostas infrastruktūras izbūve Krievu salā, lai pārceltu AE beramkravu pārkraušanas operācijas un nodrošinātu iespēju Rīgas brīvostas infrastruktūras un aktivitāšu paplašināšanai nākotnē.*
2. **Vides degradācijas novēršana Andrejsalas un Eksportostas teritorijās** –*samazināts vides piesārņojums ar aptuveno diskontēto vērtību 22,22 milj.euro;*
3. **Rīgas vēstures un kultūras centrs atbrīvots turpmākai pilsētvides attīstībai** – *atbrīvota Andrejostas un Eksportostas teritorija no kravu operācijām, pārceļot beramkravu pārkraušanas operācijas uz Krievu salu, bet ģenerālkravu operācijas uz citām Rīgas brīvostas teritorijām.*

Sākotnēji Projektu bija paredzēts pilnībā pabeigt un visus mērķus sasniegt līdz 2013.gada beigām, bet 2013.gada 6.decembrī tika veikti grozījumi un pagarināts projekta īstenošanas termiņš, t.sk. mērķu sasniegšana līdz 2015.gada 31.augustam. Tomēr Projekta īstenošanas gaitā 2014.gadā RBP informēja SM un FM par sarežģījumiem ar stividoru darbības pārcelšanas savlaicīgu nodrošināšanu, un situāciju, ka kravu apgrozījuma pieauguma dēļ uz Krievu salu ir iespējams pārcelt tikai ogļu kravu pārkraušanas operācijas, kā arī informēja par plānoto rīcību pārcelt citu beramkravu (izņemot ogļu) un ģenerālkravu pārkraušanas operācijas uz teritorijā 19ha apjomā virs plānotā Ziemeļu transporta koridora trases, kur atbilstoši plānotajam jaunajam Rīgas teritoriālo plānojumam 2018.- 2030.gadam būs atļauta beramkravu (izņemot ogļu) un ģenerālkravu pārkraušana un uzglabāšana. Attiecīgi RBP informēja, ka Projekta mērķus - izbūvēt jaunu ostas infrastruktūru Krievu salā un atbilstoši Rīgas domes apstiprinātajam Rīgas pilsētas attīstības plānam atbrīvot Rīgas vēstures un kultūras centru turpmākai pilsētvides attīstībai, novērst vides degradāciju un vienlaikus saglabāt ostas konkurētspēju – būs iespējams sasniegt līdz 2018.gada beigām.

EK lēmumā ir iekļauta atsauce uz 2005.gadā Rīgas domes apstiprināto Rīgas pilsētas attīstības plānu 2006.-2018. gadam, saskaņā ar kuru Andrejsalas un Eksportostas teritorija 123 ha apjomā tiek izslēgta no Rīgas brīvostas teritorijas sakarā ar plānoto stividoru operāciju pārcelšanu uz Krievu salu. 2016. gada 21.aprīlī Rīgas dome nosūta vēstuli RBP ar informāciju, ka tiks gatavots lēmuma Projekts par Rīgas brīvostas robežu izmaiņām un izstrādāts jaunais Rīgas teritoriālais plānojums 2018.- 2030.gadam, kurā tiks norādīts, ka teritorijā 19ha apjomā virs plānotā Ziemeļu transporta koridora trases būs atļauta beramkravu (izņemot ogļu) un ģenerālkravu pārkraušana un uzglabāšana.

Kopš 2015.gada februāra līdz 2015.gada septembrim FM sadarbībā ar SM un RBP veica komunikāciju ar EK, piesaistot JASPERS[[3]](#footnote-3) ekspertus par Projekta mērķu sasniegšanas iespējām atbilstoši EK lēmumam, balstoties uz aktuālo situāciju Projektā un plāniem līdz 2019.gadam. 2015.gada 4.septembrī EK sniedza atbildi, ka konkrētajā situācijā grozījumus EK lēmumā nav nepieciešams un iespējams veikt, norādot, tā kā šobrīd nav spēkā esoša jaunā Rīgas teritoriālais plānojuma 2018.- 2030.gadam. EK skaidroja, ka veiks galīgo Projekta mērķa izpildes vērtējumu 2019.gadā, ņemot vērā tajā brīdī spēkā esošo Rīgas pilsētas plānojumu regulējošo normatīvu.

Tādējādi EK skaidri paudusi, ka Projekts var izmantot EK slēgšanas pamatnostādnēs 2007.- 2013.gada periodam[[4]](#footnote-4) (turpmāk – EK slēgšanas pamatnostādnes) iekļauto iespēju uz programmas “slēgšanas” brīdi līdz 2017.gada 31.martam “nefunkcionējoša” Projekta gadījumā joprojām saglabāt ES līdzfinansējumu (nesamazinot), ne vēlāk kā ja tiek sasniegti plānotie Projekta mērķi līdz 2019.gada 31.martam.

Balstoties uz iepriekš skaidroto, secināms, ka Projektam joprojām ir iespēja nodrošināt sākotnējo Projekta mērķu un rezultatīvo rādītāju sasniegšanu līdz 2019.gada 31.martam un attiecīgi plānotā ES līdzfinansējuma saglabāšanu. Pamatojoties uz šobrīd iestāžu rīcībā esošo informāciju, Projektā noteiktos mērķus RBP plāno sasniegt līdz 2018.gada 31.decembrim.

**II Vērtējums par katra Projekta mērķa un katra rezultatīvā rādītāja sasniegšanas iespējamību**

Detalizētāk par katra mērķa sasniegšanas iespējamību vērtējums vēstulē zemāk.

1. **Ostas konkurētspējas saglabāšana Baltijas jūras reģionā**

Būvdarbi Projektā jau ir pilnībā pabeigti[[5]](#footnote-5), izbūvētas 4 piestātnes, veicot visus nepieciešamos un EK lēmumā ietvertos darbus, t.sk. upes krasta nostiprināšana, auto pievedceļu izbūve, dzelzceļa tīkla izbūve, komunikāciju izbūve utt. Nav notikusi stividoru darbības pārcelšana no Rīgas vēsturiskā centra.

2015.gada 15.oktobrī RBP apstiprināja ilgtermiņa darbības plānu, kas atspoguļo atlikušās veicamā būvniecības darbības (kas nav attiecināmas Projekta ietvaros) no RBP un stividoru puses, lai sekmīgi īstenotu stividoru darbību pārcelšanu uz Krievu salu līdz 2018.gada beigām (turpmāk – Stividoru pārcelšanās plāns). Tāpat 2015.gada 17.decembrī RBP apstiprināja detalizētu rīcības plānu darbībām, kas aptver laika periodu līdz 2018.gada 31.decembrim, lai nodrošinātu kvalitatīvu tālāko Projekta mērķu sasniegšanas uzraudzību (turpmāk – Rīcības plāns).

Atbilstoši EK slēgšanas pamatnostādnēm[[6]](#footnote-6), kas reglamentē slēgšanas pamatnostādnes 2007.-2013.gada periodam, t.sk. nefukcionējoša statusa noteikšanu projektiem un to izdevumu iekļaušanu noslēgumu deklarācijā, noteiktajam dalībvalstij reizi sešos mēnešos jāatskaitās EK par veiktajiem pasākumiem, tostarp starpposma mērķiem līdz Projekta pabeigšanai. Attiecīgi 2015.gada 27.oktobrī apstiprināti grozījumi MK noteikumos Nr.857 [[7]](#footnote-7), nosakot pienākumus finansējuma saņēmējam attiecībā par Projekta īstenošanu pēc 2015.gada 31.decembra, piemēram, līdz Projekta pabeigšanai un mērķa sasniegšanai reizi ceturksnī RBP sniegt SM informāciju par Projekta ieviešanas progresu, t.sk. Rīcības plāna un Stividoru pārcelšanās plāna izpildi, kā arī mērķa nesasniegšanas riskiem un rīcības plānu to novēršanai.

Šobrīd ir sniegta viena atskaite, no kuras secināms, ka Rīcības plāna un Stividoru pārcelšanās plāna izpilde notiek atbilstoši faktiskajai situācijai un nav konstatētas tādas atkāpes, kuras uz šo brīdi ietekmētu Projekta mērķa sasniegšanu.

*Pamatojoties uz šobrīd iestāžu rīcībā esošo informāciju, ja RBP veic visas plānotās darbības un efektīvi nodrošina risku pārvaldību, nav pamata apšaubīt to, ka Projekta mērķis tiks sasniegts līdz 2018.gada 31.decembrim (vismaz ne vēlāk kā līdz 2019.gada 31.martam kā skaidrots iepriekš).*

1. **Vides degradācijas novēršana Andrejsalas un Eksportostas teritorijās**

2015.gada 31.augusta Vides pārraudzības valsts birojs, kas atbilstoši likumā “Par vides aizsardzību” un likumā “Par ietekmes uz vidi novērtējumu” noteiktajam veic paredzēto darbību ietekmes uz vidi novērtēšanu un pārrauga stratēģiskās ietekmes uz vidi novērtējuma veikšanu, izvērtējot visu informāciju par nepieciešamajām izmaiņām Projektā, pieņēma lēmumu par ietekmes uz vidi novērtējuma (turpmāk – IVN) procedūras nepiemērošanu[[8]](#footnote-8) iespējamajām izmaiņām Projektā, nosakot, ka *izmaiņas nav tik būtiskas,* lai piemērotu atkārtotu IVN procedūru.Vienlaikus reālo faktu varēs konstatēt tikai Projekta beigās, t.i. kā plānots līdz 2018.gada 31.decembrim (vismaz ne vēlāk kā līdz 2019.gada 31.martam, kā skaidrots iepriekš). RBP būs jānodrošina pamatota aktuālā informācija noslēguma atskaites iesniegšanai EK, apliecinot mērķa sasniegšanu.

1. **Rīgas vēstures un kultūras centrs atbrīvots turpmākai pilsētvides attīstībai**

Kā skaidrots iepriekš, ir plānotas Rīgas brīvostas robežu izmaiņas un tiks pieņemts jauns Rīgas teritoriālais plānojums 2018.- 2030.gadam, paredzot iespēju teritorijā virs plānotā Ziemeļu transporta koridora trases (19ha apjomā) veikt beramkravu (izņemot ogļu) un ģenerālkravu pārkraušanu un uzglabāšanu.

Attiecīgi mērķa izpilde vērtējama 2019.gadā, ņemot vērā tajā brīdī spēkā esošo Rīgas pilsētas plānojumu regulējošo normatīvu.

*Ja atbildīgās un iesaistītās puses veic visas plānotās darbības un efektīvi nodrošina risku pārvaldību, nav pamata apšaubīt to, ka Projekta mērķis tiks sasniegts līdz 2018.gada 31.decembrim (vismaz ne vēlāk kā līdz 2019.gada 31.martam, kā skaidrots iepriekš).*

 Balstoties uz EK sniegto skaidrojumu, EK vērtēs mērķu sasniegšanu kompleksi kopumā 2019.gadā, ņemot vērā tā brīža faktisko situāciju. NO EK skaidrojumiem izriet, ka viena vai vairāku Projekta apakšmērķu nesasniegšana var radīt pilnu vai daļēju ES finansējuma zaudēšanu. Ja 2019.gada sākumā RBP spēj sniegt liecības, ka iepriekš minētie pasākumi ir sekmīgi izpildīti, FM un SM uzskatā, EK nebūtu pamata samazināt ES līdzfinansējumu mērķu vai rezultātu nesasniegšanas dēļ.

**Pamatojoties uz augstāk minēto informāciju SM un FM atbilstoši kompetencei apliecina, ka šobrīd RBP ir dota iespēja pagarinātā periodā “nefunkcionējoša projekta” statusā līdz 2019.gadam sekmīgi sasniegt visus Projektā noteiktos mērķus, lai nezaudētu ES finanšu atbalstu. Iestādēm nav zināmi apstākļi, kas liegtu nodrošināt iepriekš minēto.** Vienlaikus, kā iepriekš minēts, pastāv nākotnes riski mērķa sasniegšanai līdz 2019.gadam un tādēļ iestādes atbilstoši kompetencei turpinās veikt Projekta uzraudzību.

**III** Atsaucoties uz Saeimas Publisko izdevumu un revīzijas komisijas aicinājumu un Ministru kabineta uzdevumā, FM plāno līdz 2016.gada 21.jūnijam vērsties ar oficiālu vēstuli EK ar lūgumu sniegt oficiālu skaidrojumu par rezultatīvajiem rādītājiem un mērķiem, kuriem jābūt sasniegtiem, kā arī nosacījumiem, kuriem jābūt izpildītiem, lai Projektam netiktu piemērota finanšu korekcija. Lūdzu skatīt pielikumā FM vēstules projektu EK. Pielikumā pievienota indikatīvs Finanšu ministrijas sagatavotās vēstules EK projekts.

**Pielikumā :** Finanšu ministrijas vēstules atbildes projekts EK latviešu valodā uz 2 lp.

Ar cieņu,

Ministru prezidents M.Kučinskis

Iesniedzējs:

Finanšu ministre D.Reizniece – Ozola

Finanšu ministrijas

Eiropas Savienības fondu uzraudzības departamenta

Publiskās infrastruktūras uzraudzības nodaļas

vecākais eksperts

K.Supe, 67083862

Kristaps.Supe@fm.gov.lv

1. 29.3.2012.gada 29.marta EK lēmums C(2012) 2005 “Par lielo projektu "Infrastruktūras attīstība Krievu salā ostas aktivitāšu pārcelšanai no pilsētas centra", kas ir daļa no darbības programmas "Infrastruktūra un pakalpojumi" strukturālajam atbalstam no Eiropas Reģionālās attīstības fonda un Kohēzijas fonda atbilstoši konverģences mērķim Latvijā”; pieejams: http://www.esfondi.lv/2007.-2013.gada-planosanas-perioda-lielie-projekti [↑](#footnote-ref-1)
2. Andrejsala un Eksportosta [↑](#footnote-ref-2)
3. 3 EK un Eiropas Investīciju Bankas finansēti eksperti (*Joint Assistance to Support Projects in European Regions*) [↑](#footnote-ref-3)
4. Pielikums 30.04.2015. Eiropas komisijas lēmumam, ar kuru groza Lēmumu C(2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013), 3.5.p. [↑](#footnote-ref-4)
5. 3.12.2015. parakstīts būvdarbu pieņemšanas – nodošanas akts [↑](#footnote-ref-5)
6. EK 30.4.2015. Lēmums C(2015) 2771 ar kuru groza Lēmumu C(2013) 1573, ar ko apstiprina pamatnostādnes par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013) [↑](#footnote-ref-6)
7. MK 2008.gada 14.oktobra noteikumu Nr.857 „Noteikumi par darbības programmas „Infrastruktūra un pakalpojumi” papildinājuma 3.3.1.3.aktivitāti „Lielo ostu infrastruktūras attīstība „Jūras maģistrāļu” ietvaros””” [↑](#footnote-ref-7)
8. Vides pārraudzības valsts biroja 2015.gada 31.augusta lēmums Nr.218 par ietekmes uz vidi novērtējuma procedūras nepiemērošanu „Infrastruktūras attīstība Krievu salā ostas aktivitāšu pārcelšanai no pilsētas centra un ar to saistītās infrastruktūras attīstībai” [↑](#footnote-ref-8)